text: Recta final de campanya - sentmenat.com
  Inici Opinió Recta final de campanya
  Entrem a la recta final de campanya.
  Les enquestes no ens són gaire favorables, però el que val són els resultats del 28N.
  Les nostres 6 condicions per donar suport al nou govern que surti de les eleccions, les condicions del nostre dau, sortides d'una enquesta als nostres militants i simpatitzants contestada per més de 70.000 persones, són:
  – Convocar un referèndum d'independència la propera legislatura
  – Crear un sistema financer públic català per suplir les dificultats de crèdit a empreses, autònoms i famílies
  – Garantir els recursos necessaris per aplicar la Llei de dependència prioritzant l'assistència domiciliària especialment per a la gent gran i discapacitats
  – Establir un règim de preus justos per als nostres productors que potenciï la producció agrària i ramadera i en faciliti la comercialització
  – Reforma de l'estructura de govern per reduir els alts càrrecs i reforma a fons de la funció pública per avaluar el treball dels funcionaris
  – Reclamació del Concert econòmic quan s'acabi el model de finançament vigent
  Però tenim moltes més propostes, que us convido a llegir a http://www.gentvalenta.cat/programa.html
  Des d'Esquerra, després de la sentència del tribunal constitucional, considerem mort l'actual model autonòmic i tancada l'etapa dels dos últims governs d'entesa. L'aposta d'Esquerra pels dos governs d'entesa ha remogut l'oasi català i ens ha fet arribar on som. Cal consultar a la ciutadania sobre el nou model que vol. Evidentment, nosaltres optem per la independència, però cal que tothom digui la seva democràticament.
  Però no en reneguem dels governs d'entesa. Hem fet moltes coses junts. Per exemple, Sentmenat ha rebut una quantitat de diners molt superior que els anteriors governs de la Generalitat, en molts casos des de conselleries d'Esquerra. Això és una dada irrefutable.
  Des d'Esquerra, també ens preocupa el possible retrocés en polítiques socials. Ens preocupa que si Esquerra no és decisiva en les votacions al proper Parlament pugui passar que la primera mesura fiscal-social sigui la supressió de l'impost de successions. Esquerra va ser la impulsora aquesta legislatura de la reforma de l'impost de successions, que en el seu redactat anterior era injusta per molts ciutadans. Hem apujar el llistó per evitar aquestes injustícies. Un 90% dels que pagaven ara no pagaran. La seva supressió significaria que una de les primeres mesures afavoriria als que tenen més. I això en un context de profunda crisi que evidentment afecta més als que tenen menys i afecta als recursos per atendre als que tenen menys.
  També ens preocupa que al proper parlament hi pugui haver menys diputats independentistes que ara. Espero que no sigui així, però en tot cas ja ho analitzarem a partir del 29N.
  I en definitiva, ens preocupa que el tercer partit del Parlament pugui ser el PP. Tindria nassos que després de totes les consultes independentistes, de la manifestació del 10J, i de l'eclosió de nous partits independentistes, al proper parlament fossin decisius els vots del PP.
  Faig una crida a que tots els independentistes votin independentista i entre aquests, als que no volen un retrocés en polítiques socials, que votin Esquerra.
  Nov 21, 2010 Jordi Torroja
  Sagalés estrenarà una nova parada a Can VilarNou persones es beneficiaran del nou pla d'ocupació local